Papersnake/gushiwen huggingface dataset:
春尽同诸公游紫岩各赋六言
吴芾（宋代）

一径草深迷路，万点花飞到天。
明日定知春去，只今便是残年。
题山寺壁
董遘（宋代）

山鬼相呼夜月黑，怪禽恶语向风喧。
挑灯待晓安能寐，一夜惊尤紧闭门。
追饯马宪
张栻（宋代）

肤使行原隰，清风伴往还。诗情浑漫兴，雪意正相关。

许国心何壮，忧民鬓易斑。留连三日语，解后十年间。
春行
真山民（宋代）

短帽轻衫步履迟，微暄天气乍晴时。池融嫩碧消残冻，春剪新红缀旧枝。

岚翠滴衣堪入画，禽声到耳足供诗。东风苦欲招人醉，频掉桥西卖酒旗。
梧州
萧磐（宋代）

吟拾江边金翠羽，醉骑海上玉麟腰。清谈试茗游冰井，至乐观鱼坐鉴桥。
仲弟未归岁晚有怀
蔡渊（宋代）

明月照席寒，生我愁百端。
冉冉岁云徂，游子不顾还。
相送荷花碧，相望枫叶丹。
高楼日千回，散步东林隈。
攀条复揽秀，日暮空徘徊。
金杯白玉台，犹能对寒梅。
寄书岂不早，三月千里道。
敢怨归轩迟，但念堂中老。
春风萱草生，更树堂前庭。
次韵张汉卿梦庵十八咏 其五 碧溪庵
史浩（宋代）

烟岚染秋黛，潺潺径大空。平畴藉光及，比屋饶千钟。
寄题几仲所居二诗次定国王父旧韵 其二
苏过（宋代）

涉世谁如子，凛然霜中筠。独能退藏密，恐污元规尘。

阮籍废臧否，曹参惟饮醇。谁为晤语者，黄卷对古人。
减兰十梅（日）
李子正（宋代）

腾腾初照。半拆琼苞还似笑。莫近柔条。只恐凝酥暖欲消。

三竿已上。点缀胭脂红荡漾。刚道宜寒。不似前村雪里看。
王家酒楼
刘攽（宋代）

君不见天汉桥下东流河，浑浑瀚瀚无停波。游人阅水看白日，骇浪瞥远红影蹉。

感叹世事亦如此，振顿两足行吟哦。提钱买酒聊取醉，道傍高楼正嵯峨。

白银角盆大如艑，臛鸡煮蟹随纷罗。黄花满把照眼丽，红裙女儿前艳歌。

乐酣兴极事反覆，旧欢脱落新愁多。夷门城东门，南对屠儿墓。

信陵今安在，宾客散如雾。窃符事可鄙，袖椎复何慕。

犹令主人成大功，千岁英名若可遇。笑杀平原君，耻从毛薛游。

选士十九人，毛遂晚见收。丈夫一身贵特达，因人成事良足羞。
壬午至家除夕作
李胜原（明代）

岁除灯火夜纷哗，湖海归来两鬓华。旧日题诗何逊宅，今年守岁阿戎家。

梅花与我老来壮，椒颂惊人兴自赊。罗拜诸孙如竹立，笙歌簇拥醉流霞。
暇日饮酒辄用靖节先生韵积二十首 其十八
俞德邻（宋代）

五十近衰境，所戒当在得。永怀叔节辈，三者一不惑。

寸田日敷菑，常恐易茅塞。犹思普天下，无有禁酒国。

一醉终馀生，不语亦不默。
句
白巽（宋代）

分符真吏隐，燕寝傍岩栖。
题江山堂
湖塘晚眺
陆游（宋代）

绿树暗村墟，青山绕草庐。
奉祠神禹旧，驰道暴秦余。
浦色沉烟网，畦声入雨鉏。
清秋又如许，幽愤若为摅？
冬夜不寐至四鼓起作此诗
陆游（宋代）

秦吴万里车辙遍，重到故乡如隔生。
岁晚酒边身老大，夜阑枕畔书纵横。
残灯无焰穴鼠出，槁叶有声村犬行。
八十将军能灭虏，白头吾欲事功名。
寄呈方蛟峰尚书
林景熙（宋代）

野鹤松根认履声，梦中钧乐尚泠泠。
南山老翠几千尺，北斗寒芒第一星。
泉石好春归健笔，乾坤正气寄遗经。
神功未展潜蛟在，还卷风雷付六丁。
冬夜咏梅花
薛始亨（明代）

寒风泛华薄，纤月影娟娟。正读美人赋，空伤迟暮年。

芳情怀远道，清梦惬孤眠。谁忍闻羌笛，江城向晓天。
孤桐吟
张煌言（明代）

孤桐产峄阳，百尺巢风雨；时作白龙吟，天然发宫羽。

斫为爨下材，遂与枣栗伍；中郎秉玄鉴，勿因积薪阻。

饰以琬琰姿，摩娑一再鼓；清声动天地，神物焕今古。

士诚贵知音，此道已如土。
登清源次马太守韵
蔡清（明代）

行行行上北山巅，始信人间别有天。红日当头真可捧，白云著袖似相牵。

细思田土千般物，何似清源一滴泉。我欲便为栖隐计，壮心未忍负青年。
审知用由字韵作诗见示次韵
赵蕃（宋代）

山可屐登溪中浮，崎岖窈窕怅无由。
功名竟尔异吾事，邱壑只然须我流。
夏日炎蒸端畏病，秋天潇洒信宜游。
关心怀玉山前路，要上诸峰最上头。
寄朱竹垞检讨村居
赵执信（清代）

江村水树澹秋烟，不见幽人思悄然。往接簪裾三殿侧，近联踪迹五湖前。

老为莺脰渔翁长，闲上鸱夷估客船。各有弹文留日下，他时谁作《旧闻》传？
郭仲微见过问疾
宋祁（宋代）

薄宦真何补，居然滞拙艰。
无心图作佛，有疾愿藏山，
臂率愁肌减，毛惊暮领斑。
未能吴客问，谁恨越人弯。
学倦书刀废，呼慵博雉閒。
宁惭局辕下，为耻醉墦闲。
直道胡论枉，空言分合删。
苍蝇徒扰扰，狂猘自{左口右颜}{左口右颜}。
上客迂飞盖，穷阎问闭关。
馀光照徒壁，高辩破连环。
感激排非圣，栖迟触怒顽。
十年休赋蜀，二始欲睎颜。
昔有弹冠进，今将补被还。
春休晴絮白，日入暝霞殷。
旧产平台侧，新田颍水湾。
吾游如不遂，岩樾试重攀。
留别舍弟
王建（唐代）

孤贱相长育，未曾为远游。谁不重欢爱，晨昏阙珍羞。

出门念衣单，草木当穷秋。非疾有忧叹，实为人子尤。

世情本难合，对面隔山丘。况复干戈地，懦夫何所投。

与尔俱长成，尚为沟壑忧。岂非轻岁月，少小不勤修。

从今解思量，勉力谋善猷。但得成尔身，衣食宁我求。

固合受此训，堕慢为身羞。岁暮当归来，慎莫怀远游。
朝鲜陪使鸿胪官洪仁福以其国诗人绣寰居士所作诗一章来献并求予书观其诗效选体亦稍可诵用韵书付
弘旿（清代）

东瀛春水绿，极目飞鸿多。欲访骑鲸客，空中闻啸歌。

梅花装束好，披云或来过。海月明珊瑚，亭玕照瑶波。

紫泥浴琼袂，神曜相荡磨。俯视几点烟，茫茫游无何。
余有重阳诗岁和一篇今日偶和成二首
吴芾（宋代）

去岁重阳解郡章，归来又复见重阳。
此身已作林泉客，今日更持萸菊觞。
正要登高穷远目，不妨拼醉浣愁肠。
佳辰若得长无事，何必乘云至帝乡。
蒙恩许遂休致陈昭远丈以诗见贺已和答之复赋一首
朱熹（宋代）

阑干苜蓿久空槃，未觉清羸带眼宽。老去光华奸党籍，向来羞辱侍臣冠。

极知此道无终否，且喜闲身得暂安。汉祚中天那可料，明年太岁又涒滩。
皇帝上平上皇帝寿乐曲·群臣酒三行竝用正安
崔敦诗（宋代）

清漏滴彤壶，皇仁雨露濡。
遥瞻天一笑，同效岳三呼。
御醴传觞速，宫花覆座敷。
欲知归美意，歌颂在康衢。
次韵游龙门十绝
洪咨夔（宋代）

欲访天池水发源，倒骑北斗挟飞仙。
高低八节滩头路，俯仰三生石上缘。
次韵郑维心探梅未花 其一
沈与求（宋代）

木落空山不著行，寒梅长是占年芳。未容霜女窥孤艳，定恐花年啬旧香。

竹杖穿林聊问讯，槿篱萦路巧遮藏。谁能折寄江南恨，北客相看总可伤。
祖庙殿生芝草 其二
刘才邵（宋代）

圣孝神明已默通，皇猷德业更兼隆。昌期适契千龄会，上瑞宜生九庙中。

异彩光凝何煜爚，灵葩色正自昭融。天将福庆资宗佑，方至如川岂有穷。
临清饮提督兵备潘廷玺宪副家
程敏政（明代）

倚棹清源日未中，旧游谈笑偶然同。兴来已尽三升酒，醉里还开一石弓。

为乐都忘宾共主，留人无奈雨兼风。醒时始觉归时晚，漏下船窗烛影红。
蚁运
裘万顷（宋代）

知战不能损，檀氏所以亡。吾愧与敌槐，将何固封疆。

及此閒暇时，相与积乃仓。不须更他骛，富国兵自强。
和此阳先生感兴诗二十首
刘黻（宋代）

仰观复俯察，上下融真机。
元气无奇耦，鱼跃茑自飞。
神圣奠中域，静动心勿违。
天地敛诸躬，照以日月辉。
逊志纳众有，先虑周万微，
胞与岂不夥，游泳皇极归。
南苑绝句 其三
孙诒经（清代）

离宫风景数团河，金碧楼台点缀多。绝似西湖形胜好，蓬莱仙境在烟波。
自仙源过祇陀怀元镇
范致大（元代）

扁舟荡桨出东城，最爱新流拍岸平。霁雨兰苕来翡翠，晚风杨柳送鹂庚。

盈盈溪水临沙浣，历历郊农备陇耕。谬倚林斋望山郭，忆君清话不胜情。
宋琢绿石兰亭图砚拓本为林甥磊斋题 其一
陈宝琛（清代）

禊事留真及爱鹅，此才温谢较如何？残山举目均兴感，淳祐宁能比永和。
招荆江游子
黄简（宋代）

冲风逐飞云，庭叶纷坠槁。
荡子久不归，佳人坐中老。
萧萧楚山晚，湛湛江水流。
经从望夫石，那得不回头。
仲一以诗来用韵奉答
陈傅良（宋代）

呜咽苔移玉座春，昔年曾扈属车尘。
重阳不见黄封酒，只见餐英独醒人。
风云昼晦夜遂大雪
陆游（宋代）

大风从北来，汹汹十万军。
草木尽偃仆，道路瞑不分。
山泽气上腾，天受之为云。
山云如马牛，水云如鱼龟。
朝闇翳白日，暮重压厚坤。
高城岌欲动，我屋何足掀。
儿怖床下伏，婢恐坚闭门。
老翁两耳聩，无地著戚欣。
夜艾不知雪，但觉手足皲。
布衾冷似铁，烧糠作微温。
岂不思一饮，流尘暗空樽。
已矣可奈何，冻死向孤村！
上巳修禊水绘庵分赋
冒嘉穗（清代）

和风荡林樾，霁色摇春岑。入门洒飞泉，映水啼幽禽。

花竹日淡沱，烟景何清深。节序一以佳，矧遘瑶华音。

握兰正婉娩，折柳嗟侵寻。且漱溪边石，一听丘中琴。
新城道中
葛立方（宋代）

已去日边远，宜春程尚赊。
呼童秣征马，带月趁啼鸦。
桥断复揭水，路穷还渡沙。
谁能饰厨传，裹饭野人家。
白云登阁
李昴英（宋代）

白云捧拥到危巅，杰阁翚飞倚半天。
谷响颇疑吟木客，潮囘坐见变桑田。
几重山隔几重海，一日身闲一日仟。
真乐无如会心处，林花野鸟亦欣然。
送陆熙原之天河
吴伯宗（明代）

仙槎八月泛天河，鹤发萧萧爽气多。海角晴光收瘴雾，洞门夜色起夷歌。

枳丛百里淹仇览，铜柱千秋羡伏波。云路同升殊去住，都门分袂奈愁何。
辛酉立春
吕本中（宋代）

中原扰扰尚胡尘，坚坐江南懒问津。
漫读旧诗如昨梦，却疑往事是前身。
子桑自了经时病，原宪长甘一味贫。
刺忍雪寒君莫病，土牛花胜已迎春。
与胡汾坐月期贯休上人不至
曹松（唐代）

扫庭秋漏滴，接话贵忘眠。
静夜人相语，低枝鸟暗迁。
星围南极定，月照断河连。
后会花宫子，应开石上禅。
政务处诸公招同樊茗楼按察游积水潭二首 其二
张之洞（清代）

对岸乔林付爨烟，荷花愈少愈堪怜。明知不是沧桑事，但惜西涯变稻田。
中宿峡
周仪炜（清代）

巨灵斧天根，斸玉一万仞。云霞幻幽茜，风雨逼遒峻。

厂树交空幻，岑苔互薄晕。惊禽拂波驶，落翠袭衣润。

林光澹日气，涧响写花韵。丛绿疑无垠，群香但相紊。

扁舟溯春涨，篙楫竞分寸。灵境开清虚，艰程若轻迅。

思元本初志，招隐岂非分。遂令纾归心，前途缓遥趁。
邺都
陈昌言（明代）

山势崔嵬望太行，星轺迢递过临章。
花林园废花争发，铜雀台空草自芳。
何必三分夸霸业，独怜千古擅文章。
生逢乱世终非幸，疑冢累累挂夕阳。
七月二十八日蒲大受仲明举偶来会宿三首 其二
郭印（宋代）

少城能款曲，敝馆辱留连。未搅秋风思，还同夜雨眠。

烟尘惊绝塞，草木验流年。斗酒君须醉，新诗看百篇。
雁池作
翁卷（宋代）

包家门外柳垂垂，摇荡春风满雁池。
为是城中最佳处，每经过此立多时。
书山居女冠绣楼
李龏（金朝）

一渠流水数家分，弦管楼中永不闻。灯下此心谁共说，紫烟衣上绣春云。
题喻景山大飞书房
陈宓（宋代）

仙溪七十里，半世祇闻名。一日见山色，千年怀友情。

古匏浮美醁，清水照尘缨。霜月亭亭白，连床语到明。
诫子书
诸葛亮（两汉）

夫君子之行，静以修身，俭以养德。非淡泊无以明志，非宁静无以致远。夫学须静也，才须学也，非学无以广才，非志无以成学。淫慢则不能励精，险躁则不能治性。年与时驰，意与日去，遂成枯落，多不接世，悲守穷庐，将复何及！ (淡泊 一作：澹泊；淫慢 一作：慆慢；治性 一作：冶性）
同韵和元明兄知命弟九日相忆二首
黄庭坚（宋代）

革囊南渡传诗句，摹写相思意象真。
九日黄花倾寿酒，几回青眼望归尘。
蚤为学问文章误，晚作东西南北人。
安得田园可温饱，长抛簪绂裹头巾。
寄潘文叔
韩淲（宋代）

杨子江心水，可以共煮茶。鹤林招隐诗，不必问僧家。

治中今如何，紬被听报衙。去年昆山阳，春岸醉桃花。

今年玉溪上，蚤忙看缫车。相思无剩语，作字只攲斜。

暑雨障炎日，薰风散馀霞。君颜想渥丹，我发亦已华。

因诗一啸吟，尘间事如麻。
偈颂一百零九首
释可湘（宋代）

身不离座，座不离身。
须弥灯王，又是何人。
老业抬脚重斤。
张公洞
蔡中道（宋代）

天上骡踪竟不回，洞门深闭密封苔。
神光夜烛烧丹灶，淑气晴薰讲易台。
瑶草春肥仙去远，紫芝云暖鹤归来。
清游喜挟三茅客，杖履凌空雾雨开。
道无情 别西山道友
尹志平（元代）

行过天涯海角。未似西山心乐。兴尽复东还。鬓多斑。彼此年过耳顺。别后有何凭准。唯愿各心休。永无忧。
即事二首 其二
周孚（宋代）

曀曀长空蔽夕云，杖藜徙倚莫江滨。孤城风土偏愁客，别岸烟埃欲污人。

谩说一言能悟汉，久疑三户解亡秦。风饕雪虐銮舆地，湖海无能泣病臣。
野处亭
洪迈（宋代）

莫厌攻台万杵声，芝亭入望得双声。
快邀明月无余地，俯瞰澄江不碍城。
花雨著人迷杖屨，松风呼梦绕厢荣。
弟兄丘壑平生事，付与鸣琴一再行。
折柳
黄庚（元代）

阳关一曲灞桥春，垂绿阴中别恨新。漫折青丝千万缕，多应绊不住行人。
寄许融（一题作与于韫玉话别）
罗隐（唐代）

多病仍疏拙，唯君与我同。帝乡年共老，江徼业俱空。

燕冷辞华屋，蛩凉恨晓丛。白云高几许，全属采芝翁。
贺新郎（再送前人）
葛长庚（宋代）

风雨今如此。问行人、如何有得，许多儿泪。为探木犀开也未，只有芙蓉而已。九十日、秋光能几。千里送人须一别，却思量、我了思量你。去则是，住则是。

归归我亦行行矣。便行行、不须回首，也休萦系。一似天边双鸣雁，一个飞从东际。那一个、又飞西际。毕竟人生都是梦，再相逢、除是青霄里。却共饮，却共醉。
宿黄坛
王十朋（宋代）

江口维舟问地名，黯然撩我故乡情。平时尚怯黄坛岭，谁遣遥临白帝城。
前之十首次诗 其二
释行海（宋代）

十五游方今五十，风霜历尽几风波。雌雄自古乌难辨，鱼鲁如今字转讹。

白日消磨英雄尽，青山埋葬故人多。乌啼花发茆庐暖，更喜春风长薜萝。
李贺小传
李商隐（唐代）

京兆杜牧为李长吉集序，状长吉之奇甚尽，世传之。长吉姊嫁王氏者，语长吉之事尤备。

长吉细瘦，通眉，长指爪，能苦吟疾书。最先为昌黎韩愈所知。所与游者，王参元、杨敬之、权璩、崔植辈为密，每旦日出与诸公游，未尝得题然后为诗，如他人思量牵合，以及程限为意。恒从小奚奴，骑距驴，背一古破锦囊，遇有所得，即书投囊中。及暮归．太夫人使婢受囊出之，见所书多．辄曰：“是儿要当呕出心乃已尔。”上灯，与食。长吉从婢取书，研墨叠纸足成之，投他囊中。非大醉及吊丧日率如此，过亦不复省。王、杨辈时复来探取写去。长吉往往独骑往还京、洛，所至或时有著，随弃之，故沈子明家所余四卷而已。

长吉将死时，忽昼见一绯衣人，驾赤虬，持一板，书若太古篆或霹雳石文者，云当召长吉。长吉了不能读，欻下榻叩头，言：“阿弥老且病，贺不愿去。”绯衣人笑曰：“帝成白玉楼，立召君为记。天上差乐，不苦也。”长吉独泣，边人尽见之。少之，长吉气绝。常所居窗中，勃勃有烟气，闻行车嘒管之声。太夫人急止人哭，待之如炊五斗黍许时，长吉竟死。王氏姊非能造作谓长吉者，实所见如此。

呜呼，天苍苍而高也，上果有帝耶?帝果有苑囿、宫室、观阁之玩耶?苟信然，则天之高邈，帝之尊严，亦宜有人物文采愈此世者，何独眷眷于长吉而使其不寿耶?噫，又岂世所谓才而奇者，不独地上少，即天上亦不多耶?长吉生二十七年，位不过奉礼太常，时人亦多排摈毁斥之，又岂才而奇者，帝独重之，而人反不重耶?又岂人见会胜帝耶?
清明客感二首 其一
缪重熙（清代）

新柳垂条起复眠，清明春老欲飞绵。莺花早谢寻芳梦，鸠雨还防做冷天。

子舍久违惊节候，申江乍暖换风烟。饧箫声里添惆怅，空忆松楸远近阡。
招元度
王安石（宋代）

早知皆是自拘囚，年少因何有旅愁。
自是不归归便得，陆乘肩舆水乘舟。
题高伯寿墨梅
胡仲弓（宋代）

生来洁白本无瑕，翦雪裁冰擅一家。
堪叹俗流刚点涴，故将水墨写梅花。
次韵马中玉提刑见寄
刘季孙（宋代）

知公不奈二毛何，寻访天台所得多。宿处仙人千载宅，悟时禅得一声歌。

道心夷旷忘名势，句法清新为琢磨。每到西湖怀使节，春风红紫照清波。
青县
顾宗泰（清代）

西山闻说翠为屏，每向云头望远青。修竹茂林堪避暑，落帆何处峭帆亭。
祷雪堋口庙
李石（宋代）

岷峨皎皎玉千峰，只欠平川一尺融。
土雾不成云外霰，江沙半杂夜来风。
针头可惜丘中麦，堋口来祈应上公。
饱死侏儒果何意，连年调年战声中。
十月三夜省愆二绝
陈文蔚（宋代）

孔子九思频点检，曾参三省重绸缪。
事来若也参思省，事过何因有悔尤。
送张按察移节江陵
黄庚（元代）

满载琴书事宦游，皇皇使节重咨诹。
蒲帆风饱三千里，绣斧霜寒十六州。
荆渚行观新德政，越人共忆旧风流。
市桥衰柳难攀折，只拗梅花送去舟。
挽刘宝学二首 其一
朱熹（宋代）

天地谁翻覆，人谋痛莫支。公扶西极柱，威动北征旗。

肉食谋何鄙，家山志忽赍。平生出师表，今日重伤悲。
计子布归程已过新安入畿县界
陆游（宋代）

忆昔初登下峡船，一回望汝一凄然。
梦魂南北略万里，人世短长无百年。
强遣老怀终兀兀，忽闻归骑已翩翩。
今朝屈指无穷喜，历尽江山近日边。
贺新凉 雁声
邵嶙（明代）

睡觉秋窗罅，正闲阶、商飙萧飒，明蟾低亚。嘹唳数声天际响，直明茆檐竹瓦。

这凄怨、凭谁堪话。辛苦塞垣千万里，又明星、几点湘烟挂。

稻粱好，究须怕。

娟娟凉露横空洒。好似听、哀弦密拍，楚歌悲咤。难比闲鸥和野鹜，随意鲈乡蟹舍。

任沙觜、沿缘上下。今夜重帏寒信紧，又豆棚、络纬萧萧者。

铜仙泪，泫然泻。
将入舟宿暖泉寺
王世懋（明代）

南国莼鲈返季鹰，扁舟欲发过山僧。
稻花香里流温液，水月空中出圣灯。
夜色苍苍嵩二室，秋风漠漠宋诸陵。
村舂犬吠如相应，幽意令人忆右丞。
自罗汉院欲游寻真观雨作不果遂次栖贤闻寻真景物尤美留为异日不穷之赏赋诗纪之
李纲（宋代）

羽人之宫邻五老，杖屦欣然事幽讨。那知一夜雨翻盆，山路难行愁滑倒。

世间违意常八九，万事皆然宁自保。山灵岂是秘幽奇，欲结清欢故相恼。

传闻景物冠庐山，小殿飞楼更精巧。古潭摇荡明月光，绿萝青松覆烟草。

屏风九叠云锦张，古来诗句谪仙好。山中道士不出门，玉杵金丹手亲捣。

我方放浪谢冠裳，未觉山林迹如扫。真游傥有不尽缘，容我他年来访道。
赠金堤刘承制景文
晁补之（宋代）

漆园说海若，稷下谈神州。长剑堪倚天，语大世莫酬。

少狂岂其然，及此日月流。稍知画足非，万事指顾休。

夫子更高识，未沫于前修。乘流聊复驶，得渚正须留。

盖有幸遇鲁，何能必为周。徜徉下泽车，惊骇入谷驺。

对酒尚青眼，吟诗将白头。山阴论往事，陈迹讵能收。
闰月中浣与诸客会于葆真宫郑顾道有诗次韵
赵鼎臣（宋代）

野性宜将寂寞滨，林间景物倍曾亲。逢棋便可消长日，下马何妨问主人。

雨过夏畦供馔美，风来水阁送凉新。重游更待秋风起，净扫池头醉一巡。
碌独
刘崧（元代）

碌独双轮至日斜，北风竟日捲黄沙。已添衣上尘三斗，谁料胸中书五车。
过卢老人鹤园
张锡祚（清代）

闲日穷幽赏，行行过水田。竹篱遮老屋，花气散晴川。

旷野无车马，斯人得醉眠。何曾谋鹤食，四壁正萧然。
冬日晓思寄杨二十七炼师
窦群（唐代）

雨霜地如雪，松桂青参差。鹤警晨光上，步出南轩时。

所遇各有适，我怀亦自怡。愿言缄素封，昨夜梦琼枝。
夜阴
梅尧臣（宋代）

月色明还暗，云寒散复浓。
古堂移魍魉，积雾合蛟龙。
湿菌飞莹出，苍苔上朽重。
独吟嗟向老，气涩觉偏慵。
读《后汉书》作小乐府三十八章 其十一 赤帷裳
张晋（清代）

贾父来何晚，歌谣遍道傍。由来贤刺史，羞闭赤帷裳。
游齐山招提二首 其二
刘定（宋代）

忆上青萝磴，流年三十三。僧人头似雪，寺坦竹如蓝。

萧使登高石，吴公守隐岩。清风殊未远，咫尺看云岚。
次韵樊武仲致政见贻
魏了翁（宋代）

风引征衣堕古诚，手披榛棘上前京。
侍郎山下寻仙李，柱史亭前记老程。
蜑雨蛮风鸢外落，洞云溪月雁边明。
惊心忽忽未全稳，似听於菟谷啸声。
樊子诗来贺我迁，潮黄风节敢云班。
长教下令流於水，岂原高名重若山。
霜过转悉天宇净，夜寒空载月明还。
须知不遇非余欲，千载知言有辨奸。
过江萧山县驿东轩海棠已谢
陆游（宋代）

星星两鬓怯年华，幽馆无人江月斜。
惆怅过江迟一夕，晓风吹尽海棠花。
段宥厅孤桐
王昌龄（唐代）

凤皇所宿处，月映孤桐寒。
槁叶零落尽，空柯苍翠残。
虚心谁能见，直影非无端。
响发调尚苦，清商劳一弹。
题南岳方广后洞五百罗汉所居二绝
史尧弼（宋代）

岳势扶舆峻莫攀，岂知深处锁幽闲。
千岩万壑争回互，别有乾坤藏此间。
林卧
释文珦（宋代）

林卧岁月久，閒襟颇孤清。
静中观庶类，因之感予情。
木伐以其材，膏煎以其明。
兽槛以狡彯，禽笼以音声。
人苟矜智虑，自械伤神形。
纵使功业崇，或爱鼎鑊烹。
今古无不然，念之殊可惊。
世用常致患，时弃乃全生。
所以箕颍客，翛然竟遗名。
吾幸拙而愚，冀可终余龄。
寓乾明观五首
杨公远（宋代）

梗迹寄琳宫，萧然万虑空。
观碁评胜负，拂剑认雌雄。
香篆消还续，瓶花白间红。
自怜閒雅趣，恰共羽流同。
子庄约况之游西溪不至任有诗次其韵
苏过（宋代）

边城无一娱，孰云从军乐。惟有退食间，柴门可罗雀。

念我江湖人，久负渔樵约。安得漫浪游，时解冠带缚。

令尹我辈人，孤标寡然诺。晚逢任参军，诗思涌泉落。

裹饭从子来，隐几访南郭。庶结三友欢，一笑忘杯酌。

西溪渌已涨，渚柳风交错。目断君不来，孤鸿没山脚。
送郭希参分守川东开镇夔府
区大相（明代）

远上荆门望蜀城，褰帷无复叹长征。公孙废苑秋风早，神女荒台暮雨生。

兰省昼开南客宴，竹枝宵动北人情。瞿塘水落漩涡小，倚棹安流万里行。
次韵何子应得宣城笔
王十朋（宋代）

金华手握管城子，端类睢阳太守须。须笔有神人不识，怒时真可气吞胡。
雪夜留二三客饮
刘敞（宋代）

高楼鼓绝昏鸦宿，疏帘暗幕开明烛。雪风振海夜未央，酒池无明春更绿。

迎年送腊醉莫辞，回环四序长相续。
江上二首
王安石（宋代）

潮连风浩荡，沙引客淹留。
落日更清坐，空江无近舟。
共看蒹苇宅，聊即稻梁谋。
未敢嗟艰食，凶年半九州。
栖霞岭谒岳武穆王墓
尹台（明代）

元忠瞻异代，巨庙倚高坟。痛矣英雄事，悲哉战伐勋。

金牌飞白日，铁戟断黄云。劲气号松柏，犹疑叱咤闻。
缘识 其三十六
赵炅（宋代）

逍遥物外包相传，远望清虚碧似天。莫道精修无报应，今生便见旧时缘。
秋吟
蒋恢（宋代）

落叶纷纷捲地来，手持六角障黄埃。何人真解知秋意，与上凌虚百尺台。
题暇亭
释文珦（宋代）

人与山同静，亭巡紫翠间。
无时临镜水，终日见南山。
子敬心犹杂，渊明意自閒。
坐来轻世事，薄暮鸟飞还。
太白楼
王站柱（清代）

白也骑鲸去，名存一酒楼。昔飞鹦鹉盏，今咏鹔鹴裘。

洸水犹涵碧，空山又送秋。凭栏无限意，目极古神州。
偈颂一百零二首
释慧远（宋代）

今朝七月初一，丛林法岁将周。
便请解开布袋，相从触处□游。
解与不解总得，而今要休便休。
凡圣本无忌讳，佛魔总是冤仇。
静悄悄没干涉，闹浩浩莫能收。
东行不见西行利，一叶落知天下秋。
痴
释怀深（宋代）

学道先须不要痴，痴心未了转狐疑。迷云头上黑如墨，白日茫茫几个知。
颂古六首 其二 狗子无佛性。
释元静（宋代）

赵州狗子无佛性，七佛如来合掌听。须弥岋崿舞三台，海水腾波行正令。
次韵护公首座赞广德磨衲升座五首 其一
饶节（宋代）

碧眼传来浪得名，老卢持去更喧争。宝严自有新磨衲，不动烟尘度四生。
牧牛词
王恕（宋代）

童儿长成何所求，农家职守惟牧牛。春风著物百草长，驱牛啮草来沙洲。

童知牛性不择草，遇丰茸处俱堪留。乘闲好弄三孔笛，绿杨影里声悠悠。

天上日车休轣辘，少待吾牛饱其腹。牛得饱兮安吾心，牛不饱兮愧吾牧。

不施鞭朴牛驯扰，顺牛之性无机巧。牛蹄行，牛尾摇，背上闲闲立春鸟。

高下陂陀任所之，牛日服兮牛不知。呜呼司牧尽如此，人间那受饥寒死！
松江别范至能朱伯阳
韩元吉（宋代）

弹铗功名易白头，归欤未佃五湖舟。
送君与我皆为守，到处逢山且纵游。
薄日连云千幛晓，斜风吹雨一江秋。
买鱼斫鱠垂虹上，更为今年好景留。
翌日赵守转以酴醿惠予用前韵谢之
郑刚中（宋代）

压架新蕤香未露，先得一枝天所付。
既得复持平等心，胆瓶转施愚翁处。
九日与数客登善福院之绝顶晚饮茗饮阁予以病先归赋十二韵
朱槔（宋代）

风日迫佳节，一川秋意昏。临高分石磴，却立数烟村。

楚制随云分，蛮花照酒痕。龙山嗟未久，蓝水想空存。

鸿雁频收唳，茱萸几断魂。拍肩寻熟路，登阁换馀樽。

钟梵规绳阔，亲朋笑语温。加笾携海峤，闻笛忆乡园。

梦记南柯守，兵看左角奔。诗凡羞晋宋，发短任乾坤。

汝辈禅心起，今生道眼浑。不知东嶂外，滟滟涌金盆。
苦吟
杜荀鹤（唐代）

世间何事好，最好莫过诗。一句我自得，四方人已知。

生应无辍日，死是不吟时。始拟归山去，林泉道在兹。
郡舍偶书
杨偕（宋代）

偃息铃斋度岁华，著书人尽笑聱牙。
斯文自信惊天地，吾道谁知系国家。
独爱杉篁寒不变，更怜江海阔无涯。
因思朝市争名地，何以优游刺史衙。
【越调】酒旗儿
乔吉（元代）

陪雅斋万户游仙都洞天
千古藏真洞，一柱立晴空，石笋参差似太华峰，醉入天台梦。绿树溪边晚风，碧云不动，粉香吹下芙蓉。
次韵陈诗郎谢送牡丹
方岳（宋代）

人在金华殿角头，诗情却遣为花留。
春风不入癯仙眼，六六峰寒隔几州。
王正道再遇竹冠辄和来韵见鄙愫二首
曹勋（宋代）

先生有号复有官，不畏隆暑兼冬寒。
归来山中侣松桧，无愧太冬翔云冠。
我比同庵有余乐，云山百好无一恶。
喜君宏度如容波，愧我大匏真濩落。
乃今漂流如无何，进退未果徒镌磨。
梦魂游扬欲舞蝶，归意浩荡遄飞梭。
得归冲啬虽当侵伐后，一醉尚可同咏归山歌。
夜坐
林尚仁（宋代）

焚香独坐勘骚经，庭树无风叶不鸣。
静入夜深闻鼓吹，一池明月乱蛙声。
谢李叔飞惠酒
刘黻（宋代）

清谈莫疗颠危证，白堕堪浇磊块胸。
今日和生今日福，世间万事付青松。
藤江
刘志行（宋代）

驿使何曾寄岭梅，古藤花下小徘徊。
无名异果自成树，没字残碑半是苔。
木杪山鸡如旦昼，江心仙岛欠楼台。
滩神凭险成遗庙，笑我何因到此来。
白日有閒吏青原无惰民为韵奉寄李成德十首 其六
释德洪（宋代）

朅来民讼少，槐影覆閒庭。看山久成癖，诗眼耐空青。

长怜谢安石，个中著娉婷。
和湘东王三韵诗二首 其二 冬晓
萧纲（南北朝）

冬朝日照梁，含怨下前床。帷褰竹叶带，镜转菱花光。

会时无人见，何用早红妆。
出塞曲三首 其三
刘敞（宋代）

茫茫郊塞远，木落原野空。鼓鼙湿前雨，笳吹悲后风。

山州行无极，敌窟未可穷。生当取荣名，死当为鬼雄。
十一月二十八日大雪有感
释宝昙（宋代）

动地飞花变鹤林，天低直欲近墙阴。
共知一饱明年事，谁识三号此日心。
东望眼穿秦望白，西湖泪入镜湖深。
无边真宰凄凉意，只此凄凉直万金。
怀范光伯再用韵
裘万顷（宋代）

梅边流水碧洄洄，都把相思付折梅。
十载不禁双泪落，一尊期慰九肠回。
惊残蝶梦鹊空喜，望断马蹄人不来。
咫尺云山尚如此，天涯那解得追陪。
朱藤杖紫骢
白居易（唐代）

拄上山之下，骑下山之下。江州去日朱藤杖，忠州归日紫骢马。

天生二物济我穷，我生合是栖栖者。
矮桃
许及之（宋代）

花叶自低昂，攀折人不舍。
偷实定短人，朔辩愧黄马。
解城条山联句
李识（宋代）

解城条山联句。诗见本书魏野一○
姑苏杂咏 走狗塘（在城西）
高启（明代）

春堤长，春草浅，此地吴王曾走犬。
猎场四面围画旗，红炬照辇还宫迟。
割鲜夕宴谁共食，台上西子非樊姬。
春苑年来草仍绿，韩卢已去多麋鹿。
君不见汉皇纵狗殊有功，逐兔直到乌江东。
袷飨太庙
佚名（隋代）

帝还于次，佩玉其徐。
帝色不渝，罔解如初。
凡百府司，各祗乃位。
敢不肃恭，以讫尔重。
正月三日郊外马上作
强至（宋代）

长日牵人事，新年散马蹄。
和风吹冻柳，残雪点春泥。
意惬境自胜，兴来杯屡携。
徘徊羡飞鸟，晓逐野云低。
秋楼远眺
牟氏（清代）

秋风迟我一登楼，槛外山枫锦色稠。一片白云归雁急，半林黄叶暮蝉收。
夏夜
张良臣（宋代）

恰则黄昏雨便晴，青塘迤逦尽蛙鸣。
月明已在芭蕉上，犹有残檐点滴声。
草堂东桥玩月
王庭圭（宋代）

坐看冰轮碾太清，赤栏桥下水先明。光从蟾兔窟中出，人在鲸鳌背上行。

地隔里门无俗客，楼高邻笛有新声。此时迥绝非尘境，更听天鸡第一鸣。
制参王公
刘麟瑞（元代）

十万天兵压锦城，繁华一瞬锁连营。小臣独守红莲幕，大义难忘白玉京。

虎倒龙颠尘瀁漭，天阴雨湿燐纵横。皑皑白骨成京观，愁绝灵龟召祸萌。
洞仙歌·银缸挑尽
佚名（宋代）

银缸挑尽，纱窗未晓，独拥寒衾一半。
喜得京师书信
李彭（宋代）

檐间噪乌鹊，窗下集邕渠。喜有大梁使，能携小陆书。

南烹饱薇蕨，北馔到庭除。得隽传消息，更看双鲤鱼。
霞标室
弘历（清代）

书室千峰表，金秋八月清。招凉在怀袖，写雾出檐楹。

便欲望银海，何须拟赤城。风泉清听满，常见圣人情。
玄武门侍宴（一作侍宴北门）
杜正伦（唐代）

大君端扆暇，睿赏狎林泉。开轩临禁籞，藉野列芳筵。

参差歌管飏，容裔羽旗悬。玉池流若醴，云阁聚非烟。

湛露晞尧日，熏风入舜弦。大德侔玄造，微物荷陶甄。

谬陪瑶水宴，仍厕柏梁篇。阚名徒上月，邹辩讵谈天。

既喜光华旦，还伤迟暮年。犹冀升中日，簪裾奉肃然。
和张宪登乌尤山
吴泳（宋代）

椒丘徐步不离尤，结驷朱门易养骄。
宁似木鸡甘用拙，弗如龟荚以灵焦。
偈颂一百六十首 其一三三
释宗杲（宋代）

插一枝草建梵刹，破妄想尘出经卷。饶益广大诸有情，成就无边希有事。
神宗皇帝挽词三首 其二
苏辙（宋代）

承平终不处，付托重艰难。统接神孙正，人依圣母安。

桥山封剑佩，原庙见衣冠。万国缠哀处，嵩阳桧柏寒。
杂咏
陆游（宋代）

家圃菜肥忘肉食，村场酒美胜官壼。
终年醉饱无忧责，莫怪愚公老不枯。
回中作
温庭筠（唐代）

苍莽寒空远色愁，呜呜戍角上高楼。
吴姬怨思吹双管，燕客悲歌别五侯。
千里关山边草暮，一星烽火朔云秋。
夜来霜重西风起，陇水无声冻不流。
登岳阳楼
杜甫（唐代）

昔闻洞庭水，今上岳阳楼。
吴楚东南坼，乾坤日夜浮。
亲朋无一字，老病有孤舟。
戎马关山北，凭轩涕泗流。
咏西施（一作郑遨诗）
杜光庭（唐代）

素面已云妖，更著花钿饰。脸横一寸波，浸破吴王国。
和李子寿通判曾庆祖判院投赠喜雨口号八首
杨万里（宋代）

守臣闵雨几曾欣，两月天高叫不闻。
黄纸带将今雨至，分明端为圣明君。
题牛图
陈长方（宋代）

卧啮枯萁对晚风，微劳畎亩未须雄。
吾君痛迫刘文叔，好试当年新野功。
仙船岩
刘边（宋代）

仙舟等奡荡，万仞架云表。木石浑莫分，风雨能不朽。

恐因尧年水，舣棹寄岩窦。犹胜夜壑藏，有力莫负走。

奈何苦海深，忍袖慈航手。我欲溯灵源，乘槎问牛斗。
泊舟盱眙
韦建（唐代）

泊舟淮水次，霜降夕流清。
夜久潮侵岸，天寒月近城。
平沙依雁宿，候馆听鸡鸣。
乡国云霄外，谁堪羁旅情。
偶成
陈约（明代）

京华二月天气好，寒食已过清明来。画楼朱箔燕新语，绿树清江花乱开。
夜坐
唐彦谦（唐代）

愁鬓丁年白，寒灯丙夜青。不眠惊戍鼓，久客厌邮铃。

汹汹城喷海，疏疏屋漏星。十年穷父子，相守慰飘零。
潮阳海岸望海
杨万里（宋代）

动地惊风起海陬，为人吹散两眉愁。
身行岛北新春後，眼到天南最尽头。
众水更来何处著，千峰赴此却回休。
客间供给能消底，万顷烟波一白鸥。
东湖北崦人家
释文珦（宋代）

柴门映石柟，茅屋似僧庵。
蚕候家人熟，耕时父老谙。
设罝当兔径，添竹护鱼潭。
赛雨鸣箫鼓，迎神向水南。
赵文远见和用韵答之
辛弃疾（宋代）

粝食粗衣饱暖时，从他鼻涕自垂颐。
万金药岂世无有，九折臂垂人始知。
过雨沾香辞落蔕，随风飞絮趁游丝。
我无妙语酬春事，惭愧新歌值凤吹。
偈四首 其二
释德洪（宋代）

天下心知不可藏，纷纷嗅迹但寻香。端能百尺竿头步，始见林梢挂角羊。
为林执中赋茂林十咏 其六 剪韭论文
王恭（明代）

山盘霜韭夜中尊，细雨清灯竹下门。不是少陵才独健，暮云春树更谁论。
大卿牟公挽诗 其一
黄溍（元代）

云光一夕失崔嵬，多上相逢泪雨推。夹道共看丹旐去，遗民犹忆绣衣来。

萧萧悲吹蘋花冷，渺渺乡山杜宇哀。哭尽贞元旧朝士，临歧无语重徘徊。
方漕躬明挽诗三首
王炎（宋代）

行跸留吴会，神州久陆沉。
君王经远志，臣子复讐心。
慷慨披丹悃，褒嘉拜玉音。
骑箕何太速，有识共沾襟。
乌夜啼 西叔兄生日
魏了翁（宋代）

不肯呈身觅举，那能随俗为官。梅花寒飐书窗月，一味漂阳酸。

梅里无边春事，书中千古遐观。邻翁不识清闲乐，惊见满堂欢。
延华观
陈岩（宋代）

五百年间岸谷移，邯郸枕上梦回时。
兔葵燕麦玄都观，好继刘郎旧日诗。
呈九兄
李处权（宋代）

我兄少有谪仙才，襟抱於今得好开。
珠玉尽从谈次落，溪山浑入句中来。
弦歌小邑徒劳尔，松菊故园安在哉。
有客漂流无税驾，愿将高义挽春回。
世美堂后记
归有光（明代）

余妻之曾大父王翁致谦，宋丞相魏公之后。自大名徙宛丘，后相徙馀姚。元至顺间，有官平江者，因家昆山之南戴，故县人谓之南戴王氏。翁为人倜傥奇伟，吏部左侍郎叶公盛、大理寺卿章公格一时名德，皆相友善，为与连姻。成化初，筑室百楹于安亭江上，堂宇闳敞，极幽雅之致，题其扁曰“世美”。四明杨太史守阯为之记。

嘉靖中，曾孙某以逋官物粥于人。余适读书堂中，吾妻曰：“君在，不可使人顿有《黍离》之悲。”余闻之，固已恻然，然亦自爱其居闲靓，可以避俗嚣也。乃谋质金以偿粥者，不足，则岁质贷。五六年，始尽雠其直。安亭俗呰窳而田恶。先是县人争以不利阻余，余称孙叔敖请寝之丘、韩献子迁新田之语以为言，众莫不笑之。 余于家事，未尝訾省。吾妻终亦不以有无告，但督僮奴垦荒菜，岁苦旱而独收。每稻熟，先以为吾父母酒醴，乃敢尝酒。获二麦，以为舅姑羞酱，乃烹饪。祭祀、宾客、婚姻、赠遗无所失，姊妹之无依者悉来归，四方学者馆饩莫不得所。有遘悯不自得者，终默默未尝有所言也。以余好书，故家有零落篇牍，辄令里媪访求，遂置书无虑数千卷。

庚戌岁，余落第出都门，从陆道旬日至家。时芍药花盛开，吾妻具酒相问劳。余谓：“得无有所恨耶？”曰：“方共采药鹿门，何恨也？”长沙张文隐公薨，余哭之恸，吾妻亦泪下，曰：“世无知君者矣！然张公负君耳！”辛亥五月晦日，吾妻卒，实张文隐公薨之明年也。

后三年，倭奴犯境，一日抄掠数过，而宅不毁，堂中书亦无恙。然余遂居县城，岁一再至而已。辛酉清明日，率子妇来省祭，留修圮坏，居久之不去。一日，家君燕坐堂中，惨然谓余曰：“其室在，其人亡，吾念汝妇耳！”余退而伤之，述其事，以为《世美堂后记》。
次韵钱粹诸公睡香花四首
陈造（宋代）

小篱护殷鲜，久厌杂芳眩。
风烟桃李蹊，一付檀槐战。
风流子 赏筝妓崔爱
张翥（元代）

梨园供奉曲，卿卿解、写入十三弦。听促弹宝柱，暮催行雨，放娇弦甲，春绕飞烟。可人处、凤声啼玉碎，燕尾点波圆。宜与画看，徽容妍丽，欲裁诗寄，莺思缠绵。多情曾相遇，归舟字、梦里尚记游仙。好倩钿床纤手，移近尊前。尽何处教吹，玉箫明月，此情追忆，锦瑟华年。多少旧愁新恨，知为谁传。
别诸禅众 其一
向宗道（宋代）

四绝之名岂浪传，千岩万石五云间。无才可述无穷景，祇爱真山似假山。
浣溪沙（醉木犀）
韩淲（宋代）

一曲西风醉木犀。天香吹梦入瑶池。钗横犹记未开枝。

花重嫩舒红笑脸，叶稀轻拂翠颦眉。酒醒残月雁声迟。
句
吴中复（宋代）

鲸鱼有浪春涛阔，铜鼓无声夜柝闲。
寿徐直院
王迈（宋代）

新春三六庆生申，曾立螭头作这臣。
论谏独先闻药石，代言何上见丝纶，
汉星今日仍和虏，蹇叔当时最虚秦。
万古波涛看砥柱，祝君不必假灵椿。
宣平道中
白圻（明代）

丽水南来接丽峰，虬龙腾偃霭重重。铁崖万仞当空立，白练千寻傍午舂。

山腹云深迷望眼，溪头雨过漫行踪。乘危历险非耽赏，王事旬宣在靖共。
送汪尔含还新安兼讯白下旧游用命美韵 其二
李之世（明代）

荷香冉冉扑征辕，软雨柔风汎绿尊。茉莉有香传陆贾，葡萄无种忆张骞。

閒依榕幕唯吟柳，梦逐莱裾亦绕萱。南北路岐堪一叹，可能相别不销魂。
游越山寺看泉
刘季孙（宋代）

龟溪有路莲花引，鹫岭无时云雾生。聊放此身留舴艋，不逢人处听泉生。
跋大人论配享书稿
杨长孺（宋代）

覆羹真得皂囊书，锦水元来胜石渠。但宝银钩并铁画，何须玉带与金鱼。
浣溪沙 集饮水词题马诵光遗稿
顾翎（清代）

泪浥红笺第几行。玉钗敲竹信茫茫。阑珊玉佩罢霓裳。

天上人间俱怅望，篆烟残烛并回肠。慈云稽首返生香。
辉父道携酒相伴饮飞赴寺四望亭
程公许（宋代）

四望奇观广莫同，瘦藤拄入画图中。
晴烟杳霭景无尽，醉眼模糊鸢堕空。
邑蕞也曾基相业，井眢谁复现神通。
漫劳二妙相追逐，胜处宜搜未易工。
春日遇题寄友人
李廌（宋代）

低云不断风仍急，细雨无声晚更稠。
千里思君常在眼，黄昏天意自春愁。
四月一日早闻莺
方回（元代）

客里花都尽，初闻晓树莺。
莺声虽已老，毕竟是莺声。
双滩赴海
刘庆馀（明代）

澄南碧涧绕城陲，争赴朝宗涟且漪。静影沈沈呈素练，惊湍潺潺奏埙篪。

双龙喷雨涵天阔，万顷浮光丽日奇。想是源头多活水，长桥日夜汪流澌。
满庭芳
臧鲁子（宋代）

山涌银涛，屏间绣巘，太平今日皇州。共惟京牧，昭裔本宗周。好是王春正月，维岳降，膺此神休。尧阶下，蓂存八荚，长应八千秋。

优游。兼国计，丰财重谷，首善承流。更刑清讼简，政入歌讴。已副貂蝉眷宠，夸中外，耸动□讴。居恩重，苍生望切，好个富民侯。
玄堂八景为罗大参题 其四 东冈晓日
黄佐（明代）

商歌闻饭牛，长夜嗟未旦。东冈忽摇白，织乌动层汉。
读吕舍人诗追次其韵
陆游（宋代）

有过当相规，有善当相告，岂惟定新交，亦以笃旧好。
势利古所羞，置之勿复道。
霜霣万木凋，孰秉岁寒操？
次韵宾旸桂枝塘
方回（元代）

吴越兹上游，一江贯千山。
山峻江更急，力耕云雾间。
民穷实可悯，俗俭无与班。
瓮灌既已拙，斗籴弥足叹。
十日天不雨，魃也肆厥奸。
吾昔忝长吏，郡图朝夕看。
水源浅易涸，无地施防关。
此陂筑千所，岁事或苟完。
幽人采荷衣，隄岸穷跻攀。
更觉沧浪篇，万顷吹波澜。
赠谒士
吴龙翰（宋代）

一掬乡心寒似月，半生行迹过于云。
春风满担诗千首，是处青山留得君。
唐多令 送杭友
张炎（宋代）

聚首不多时。烟波又别离。有黄金、应铸相思。折得梅花先寄我，山正在、里湖西。
风雪脆荷衣。休教鸥鹭知。鬓丝丝、犹混尘泥。何日束书归旧隐，只恐怕、种瓜迟。
观潮
朱翌（宋代）

海山不见两螺青，但见横江展玉城。
动地鼓鼙飞屋瓦，刺天鬐鬣斗溟鲸。
拍浮未见群儿弄，借抛须令万楫迎。
俄顷日斜风欲定，向来元是一沤生。
次韵宾旸梅氏山居访茱萸
方回（元代）

癖习嗜幽讨，刚气负殊稟。
寂寥荒山中，十载赋招隐。
偶逢梅尉孙，漠事一暗省。
斯人纵非仙，英概故不泯。
是日秋□霁，村坞足清景。
叶脱高木疏，云净远岑逞。
田家竟收获，岂复有遗秉。
芳萸摘并空，戍卒亦太甚。
怀古兼叹今，野老仅能茗。
此心谁当知，应有月中影。
园居
陶弼（宋代）

篁韵松涛入耳清，诛茅欣见径初成。
更添苍柏雨非辈，相伴高枝作雨声。
诉衷情近（二之二·林钟商）
柳永（宋代）

景阑昼永，渐入清和气序。榆钱飘满闲阶，莲叶嫩生翠沼。遥望水边幽径，山崦孤村，是处园林好。

闲情悄。绮陌游人渐少。少年风韵，自觉随春老。追前好。帝城信阻，天涯目断，暮云芳草。伫立空残照。
偈十三首 其十三
释法泰（宋代）

勿思惟，休造作，展手开拳咄咄咄。随意说，任天真，镇州萝卜重三所。

堪笑老胡不知有，九年面壁太劳神。
赠张琪君章
晁冲之（宋代）

春风颇清识，评议登草木。燕麦与菟葵，种种承标目。

如何桃李与，结根滞空谷。我将俎豆之，折泄恐不欲。

君且为此情，吾亦未免俗。
赠历阳褚司马
李白（唐代）

北堂千万寿，侍奉有光辉。
先同稚子舞，更著老莱衣。
因为小儿啼，醉倒月下归。
人间无此乐，此乐世中稀。
弃妇
曹邺（唐代）

嫁来未曾出，此去长别离。父母亦有家，羞言何以归。

此日年且少，事姑常有仪。见多自成丑，不待颜色衰。

何人不识宠，所嗟无自非。将欲告此意，四邻已相疑。
小人吟
邵雍（宋代）

小人无节，弃本逐末。
喜思其与，怒思其夺。
句
高似孙（宋代）

秋兰临涧活，石角带霜饥。
送人
王建（唐代）

白日向西没，黄河复东流。人生足著地，宁免四方游。

我行无返顾，祝子勿回头。当须向前去，何用起离忧。

但恐无广路，平地作山丘。令我车与马，欲疾反停留。

蜀客多积货，边人易封侯。男儿恋家乡，欢乐为仇雠。

丁宁相劝勉，苦口幸无尤。对面无相成，不如豺虎俦。

彼远不寄书，此寒莫寄裘。与君俱绝迹，两念无因由。
走笔答上饶
韩淲（宋代）

閒花羞对去年丛，君正青春我秃翁。夜来一阵催花雨，二十四番花信风。
满庭芳（赏牡丹）
曾觌（宋代）

冶态轻盈，香风摇荡，画栏淑景初长。彩霞深处，明艳夺昭阳。试问沈香旧事，应劝我、莫负韶光。多情是，低徊顾影，云幕淡微凉。

人间，春更好，一枝斜插，犹记疏狂。到如今潘鬓，暗点吴霜。乐事直须年少，何妨拚、一饮千觞。醺醺醉，壶天向晚，春思正悠扬。
再用韵酬退庵侍郎
方岳（宋代）

飞盖重临霜叶老，江山吞暗吐烟带。
诗情不论隔千里，酒令何烟宽一分。
到处经行多旧感，等閒谈笑亦奇芬。
平生不负梅花月，未是黄昏已半醺。
杭州
顾炎武（明代）

宋世都临安，江山已失据。犹誇天目山，龙翔而凤翥。

重江险足天，百货东南聚。于此号行都，六帝銮舆驻。

西输楚蜀资，北拥淮海戍。湖光映罘罳，山色连宫树。

两国罢干戈，君臣日游豫。襄樊一陷没，千里无完固。

梵呗响殿庭，番僧抇陵墓。天运亦何常，以此思其惧。

浙西钱谷地，不以封宗室。南渡始侨藩，懿亲藉丞弼。

序非涿郡疏，德则琅邪匹。如何负扆谋，苍黄止三日。

那肱召周军，北庭王卫律。所以敌国人，尽得我虚实。

青丝江上来，朱邸城中出。一代都人士，尽屈穹庐䣛。

谁为斩逆臣，一奋南史笔。
第十九僧问长沙颂
释义青（宋代）

苔殿重重紫气深，星分辰位正乾坤。金轮不御阎浮境，岂并诸侯宝印尊。
题商山四皓庙一绝
杜牧（唐代）

吕氏强梁嗣子柔，我于天性岂恩雠。

南军不袒左边袖，四老安刘是灭刘。
题兰亭帖
赵彦卫（宋代）

生涯寄箪瓢，嗜古成传癖。胸蟠万卷书，禊帖究所出。

三百七十五，异论溢编帙。更相自戈矛，又类相形色。

我昔识诸老，高论聆侍侧。玉笔贵藏锋，真赝拚金锡。

精神苟不具，徒尔致研席。搜访诸贤语，编类置丈室。

使我心豁然，登山如得屐。妄意于斯文，庶可益涓滴。

作诗谢来贶，持寄俟他日。
用言客谈奉谢
艾性夫（元代）

门外黄尘透日飞，山中白发得春迟。
一身冠屦聊存古，半语诗春不入时。
佳桥尽从中路变，苍松独到岁寒知。
黑牛白犊今无验，空遣闲愁上两眉。
宝梵大师真赞
黄庭坚（宋代）

穆然而肃，毗尼藏同。熙然而温，同尘相同。默然而说，法中龙象同。

知文知武，染衣将相同。渊然而深，饱儒术同。悠然而思，入诗律同。

钵囊如空，不受实同。室中生光，无长物同。十有七年，为法城堑同。

五十八夏，圭璋无玷同。斩然而秀，出火宅同。漻然而化，薪火息同。

子孙绳绳，奉承丹青。眸子睟明，吾观其役物之智。

袖手微笑，人挹其临财之清。
题潘彦政叔侄濯缨不
杨万里（宋代）

愚溪之口湘江左，茅不不小亦不大。
不前看江江只流，江中望不不更幽。
两潘读书韵清壮，湘妃出听鱼吹浪。
大潘皎如鹤出林，小潘不减在沙金。
向来姓名到天府，市人莫笑渠尘土。
濯缨当属最闲人，两潘且弹冠上尘。
动心画梅题记
金农（清代）

老梅愈老愈精神，水店山楼若有人。
清到十分寒满地，始知明月是前身。
迩英阁侍读筵作
曾肇（宋代）

二阁从容访古今，诸儒葵藿但倾心。君臣相对疑宾客，谁识昭陵用意深。
游日出
葛闳（宋代）

六时香火集宗雷，日上云收紫翠开。
应笑守麾公暇少，二年官满一曾来。
春日旅中
刁文叔（宋代）

来时江梅散玉蕊，归去麰麦如人深。
桃花只解逞颜色，唯有垂杨知客心。
又二首
曾几（宋代）

政喜溪南宅，还乘剡县船。
归来知底日，老去惜馀年。
觞咏虽休矣，音书未寂然。
省郎君旧物，消息已真传。
游龙门分题十五首 其五 伊川泛舟
欧阳修（宋代）

春溪渐生溜，演漾回舟小。沙禽独避人，飞去青林杪。
孙器之奉使淮浙至江为书见寄以诗谢之 其一
司马光（宋代）

韊矢迎山驿，轺车下帝台。夜看牛斗分，应有使星来。
和孙俣朝奉立春
李复（宋代）

闰余随腊报迎春，便觉勾芒令有神。
流转光阴频著物，峥嵘岁有苦惊人。
花装宝蜡余枝弱，菜点凋盘小绿匀。
从此试听枝上鸟，渐传芳信语言新。
祝山如席上同钱饮光先生夜话 其二
马敬思（清代）

野衲云山隐自招，高僧列传党人谣。书中甲子题三径，袖里春秋纪六朝。

路觅西来传梵铎，禅安东渡挂诗瓢。心灰久已同枯井，不逐风波似汐潮。
纵笔
陆游（宋代）

小儿勿大勤，使汝发早白；长为南亩民，殊胜东合客。
度巴硖
李邕（唐代）

客从巴水渡，传尔溯行舟。是日风波霁，高唐雨半收。

青山满蜀道，绿水向荆州。不作书相问，谁能慰别愁。
颍阳县
韦庄（唐代）

琴堂连少室，故事即仙踪。树老风声壮，山高腊候浓。

雪多庭有鹿，县僻寺无钟。何处留诗客，茆檐倚后峰。
送周县尉满秩归
姚勉（宋代）

自古高安欠学宫，新庠赞立竟谁功。
青青子佩争弦诵，总在先生化育中。
十一月廿七日被诏有事景陵归途作
王鏊（明代）

严程西指日边霞，平野苍茫集晚鸦。湖色破寒犹惨澹，山容得雪若矜誇。

谁当游衍还承诏，可惜风光不近家。坐啜玉泉怀六一，漫将名器许浮槎。
菩萨蛮（续前意，时溧阳之行有日矣）
李处全（宋代）

杜鹃只管催归去。知渠教我归何处。故国泪生痕。那堪枕上闻。

何装吾已具。泛宅吴中路。弭棹唤东邻。江东日暮云。
闲居寄诸弟
韦应物（唐代）

秋草生庭白露时，故园诸弟益相思。
尽日高斋无一事，芭蕉叶上独题诗。
记九月二十五夜梦中作
林亦之（宋代）

药圃幽人径，桃源处士居。
岁时虽屡改，踪迹尚如初。
松斋自题（时为翰林学士）
白居易（唐代）

非老亦非少，年过三纪馀。非贱亦非贵，朝登一命初。

才小分易足，心宽体长舒。充肠皆美食，容膝即安居。

况此松斋下，一琴数帙书。书不求甚解，琴聊以自娱。

夜直入君门，晚归卧吾庐。形骸委顺动，方寸付空虚。

持此将过日，自然多晏如。昏昏复默默，非智亦非愚。
三萼牡丹
苏轼（宋代）

风雨何年别，留真向此邦。
至今遗恨在，巧过不成双。
雁池
彭汝砺（宋代）

池水人言是雁池，池边兀坐久忘归。蓬瀛仙子红莲出，湖海幽人白鹭飞。

杨柳垂阴留客佩，沧浪泼翠点人衣。故园一别头今白，目断江边旧钓矶。
题太平宫
曾极（宋代）

前朝失太平，仙馆寄空名。
日日有秋色，房房闻水声。
碑传吴叟画，殿厄建炎兵。
旧物云关在，新宫再落成。
春寒久病
方回（元代）

似觉今年太坎轲，春寒无策与降魔。
断支酒费贫如故，细读医降病更多。
客梦乡关心破碎，好花时节雨消磨。
时人岂识衣冠会，清朗兰亭晋永和。
忆秦娥 泰岱烟云，师王右丞
程颂万（清代）

天下小。眼前画本青难了。青难了。峰头抉眦，更无飞鸟。

齐烟几点雄风扫。秦碑几字坛封倒。坛封倒。茂陵何事，尚求遗稿。
曾子开吏部服阕赴召
释道潜（宋代）

驿骑骎骎破夕烟，西来遇我虎溪前。征途乍即应劳止，陈迹重窥更泫然。

天上归瞻新日月，山中行睹旧林泉。感时抚事情何极，且伴幽人此夜禅。
雨后由西郊至龙居寺 其四
张怀泗（清代）

鱼婢蹙波常近市，鹤仙敛翼静听经。隔江隐隐招提出，四面松篁作画屏。
为简上人赋古色轩 其二
王谌（南北朝）

小舟咿哑渡横塘，十里秋畦粳稻香。莫怪雨声惊客梦，要催诗稻入行囊。

重过蘋水波浮绿，遥见菊篱花正黄。佳节莫论重九后，舣篷独酌汎茱觞。
赠赵判官寿卿二首
曾几（宋代）

得州敢为荣，得士乃足诧。
此郎精琴书，不独妙诗画。
虽云于小道，举不在人下。
无乃太不廉，谁知非讥骂。
又三首
范祖禹（宋代）

九载扶皇业，三朝赖母仪。
成乾功不有，并日照无私。
天上轩星暗，人间薤露悲。
君王自仁孝，旧典奉元龟。
寄云门僧若邪溪兼题其松风阁二首 其一
张翥（元代）

闻道邪溪叟，高年出寺迟。眉毫长几许，布衲破多时。

挂锡鹤移树，翻经花满池。相望一江水，岁晚赴幽期。
送人入蜀三首 其一
陆粲（明代）

有客乘骢蜀道行，江天秋色动双旌。巴山水月和烟照，剑阁云霞映日明。
过燕川渡
文彦博（宋代）

燕川东北孔山西，借车直渡马头溪。农樵引路津不迷，行行引头青云梯。

回头不视林木低，谷风冷冷山鸟啼。岩隈泉甘土仍肥，昔人于斯卜幽栖。

春深芝朮生新荑，采芝茹朮希夷齐。诸公共游不知疲，长吟吐气如虹蜺。

水演石头写此诗，手拭苍藓脚踏泥。冒寒履险不惮辞，勉欲继踵前贤题。
题县八景 其七 丘林梅月
张士猷（明代）

独爱梅林月，枝头挂夕晖。香魂如有约，皓魄意忘归。

疏影横斜浅，寒光掩映微。折来无可赠，天上古人稀。
己亥初度（时年三十四）
高启（明代）

风雨空斋诵蓼莪，今年初度客中过。
人生七十寻常寿，未过还怜一半多。
郡厅宴集之明日乡先生复为置酒重述口号
黄溍（元代）

去年此日宴琼林，雨露光华映古今。称庆谬承宾礼重，徼荣弥觉主恩深。

少须天诏从容至，坐看宫花取次簪。千载斯文寄来哲，可应外物累初心。
西州恸 其一
方祖荫（清代）

西州铭一恸，乃兄哭舅词。谁知哭舅处，翻见哭兄时。

宦海恶风波，况复遭乱离。功名殉五斗，身世弃涂泥。

高岗步猛虎，洪波拔蛟螭。由来瘴疠地，险恶盗所资。

当时覆大军，登城捲黄旗。人鬼号失声，呼天天罔知。

谁当临难日，为收绝命词。
拟古 其一
王拯（清代）

客从故乡来，道我故乡事。听客语未终，悲伤泪盈眦。

忆从我双语，乡闾正平世。荐绅屡世泽，农亩百囷积。

令尉好客临，家家喜迎伺。岁时相庆劳，酒肉颇薰炽。

回首二十年，遭时大颠悴。还思俗忠厚，遑咎习轻侈。

车马重来归，荒村起蛇彘。川原始嵎负，城邑渐高帜。

将帅弗调良，锄耰转凶肆。吾谋多弗遂，戎幕愧身厕。

黄金北斗高，拳贼最奇思。衣裳余倒颠，陵谷乃更置。

昔日富家郎，流亡仅衰稚。漂潭节府重，遗构穴精魅。

闬闳寻瓦砾，蓬稗溢寰肆。穰穰少孑遗，累累但枯骴。

哀哉我与客，飘流各名利。艰难少至壮，所历讵料是。
退食
许景衡（宋代）

退食寻常无个事，杖藜萧散有馀欢。小桥落日莲峰碧，别圃薰风荔子丹。

早路谋身多龃龉，馀生随意得盘桓。横塘应笑归来晚，短艇依然倚钓滩。
送延卿既已归途有作
范当世（清代）

秋草为春色，秋花亦可怜。北风吹细雨，落日满前川。

去国条条路，连家处处田。岂宜重念汝，薄醉问归船。
次韵朱新仲学士元日会饮馆中同舍家
张扩（宋代）

华堂小集寿佳辰，好雪萦风上舞茵。珠琲相酬元富贵，绮罗不设自清真。

近从朱墨生官府，便觉方壶隔世尘。纵许一斑窥妙句，亦应寡和愧阳春。
全虚花十咏 其五 笔花
敦敏（清代）

中书新判五花荣，异彩疑从腕底生。文士有椎皆烂熳，才人入底倍峥嵘。

霜毫寒带秋烟重，露颖光含春色明。棐几閒看更堪赏，砚池墨沈趁幽清。
放言十首
黄庭坚（宋代）

月满不踰望，日中为之倾。
天地尚乃尔，万物能久盈。
明德忌晔晔，高才贵冥冥。
忽解扁舟去，怀哉张季鹰。
己酉七月望夕寄宗绅叔桂开侄
郑学醇（明代）

去年今夕罗浮月，同在罗浮江上看。丹桂影高灵兔隐，碧潭波静老龙蟠。

岸花汀柳撩人爽，玉露金风作早寒。回首胜游何处是，云山东望路漫漫。
题清晖楼
陈藻（宋代）

兹楼名郡郭，何处别林泉。
一水遥通蜀，千崖利插天。
鸬鹚晴舞雪，桑柘月生烟。
欲醉囊羞涩，愁看度两年。
文殊峰
陈岩（宋代）

佛法中存不二门，空然洗尽意根尘。
山头日月如旋磨，照见光明示现身。
奉和鲁望渔具十五咏 其五 钓车
皮日休（唐代）

得乐湖海志，不厌华辀小。月中抛一声，惊起滩上鸟。

心将潭底测，手把波文袅。何处觅奔车，平波今渺渺。
江雨三首
杨万里（宋代）

雨点飞来水面初，湿银盘里走真珠。
龙宫可是忙收拾，万斛齐倾半霎无。
南迈武林访叔禾践湖上之约初至一首
黄省曾（明代）

寝痾挥北辕，乐志综南枻。天倪寡有迫，空谷靡所制。

寸心劳上贤，千里访密契。浏若讯已夙，明如掇何滞。

需川陟元朝，旅次乖佳序。巳至怀尚忡，未遘欢犹翳。

昔寐愁曀夕，兴视愉星曙。匪感气候变，所觊山水霁。

肃冠舫舻间，抽想旷清处。吕驾既在兹，贺琴庶当遇。
建茶
罗拯（宋代）

自昔称吴蜀，芳鲜尚未真。
于今盛闽粤，冠绝始无伦。
地占群山秀，时先百卉春。
次韵王周伯和应文诗
张纲（宋代）

先生诗兴浩难收，苦思俄惊两鬓秋。变格竞传吴富体，怀沙拟鬓畔牢愁。

会令后学轻焚稿，消得诗名号倚楼。我老恨无青玉案，锦囊分示若为酬。
呈胡伯圆尚书
释绍嵩（宋代）

文章近日合双行，四海苍生耳已倾。
地去秉钧余咫尺，不劳拟议话圆成。
赠黄藻二章
许月卿（宋代）

星邑唐诗韵一天，参军生死别经年。
君来佳句宾朋诵，我愿世科昆弟传。
别语明晨绕朝策，秋风来岁祖生鞭。
难兄难弟夸京邑，莫负当年梦惠连。
雨中赏蔷薇
顾逢（宋代）

春风庭院少迟留，烂熳红英带雨羞。
最是花边情绪恶，看花狼藉为花愁。
虞美人
邓溱（清代）

风风雨雨重阳候，篱角黄花瘦。思归已是不胜情，何况征鸿都做可怜声。

十年不到江南路，目断浮云暮。几株衰柳白门寒，谁在夕阳红处倚阑干。
春日偶成
喻良能（宋代）

烟霏初散晓寒收，花气烘晴草色浮。
一片风光吟不尽，青春池上海棠洲。
文宣王及其弟子赞
宋高宗（宋代）

褒锡朱虚，在器轮舆。
需室振领，圣门曳裾。
贤业得蕴，美材以摅，
百世不刊，载观成书。
奉使契丹二十八首其二十六太白山祈雨诗五首
苏辙（宋代）

山为灰，石为炭。
水泉沸，百草烂。
神予我，旱夺之。
孰为是，骄不威，
尚可弛兮。
武林书事九首
方回（元代）

我有敝庐在何许，南紫阳山北黄山。
烟耕雨钓付儿辈，一榻高枕松声间。
作雨不成终夜极凉时去立秋五日也
陆游（宋代）

云映星芒澹，风阑雨脚回。
体轻知病去，气爽喜秋来。
疏放抛乌帢，歌呼覆绿杯。
东归定何日？灩澦欲崔嵬。
德州仓厅与陈深渊先生夜话
顾清（明代）

从来迂阔笑吾儒，果是真儒亦未迂。邂逅平原话新事，一番惆怅掩残书。
梧桐影
吕岩（唐代）

明月斜，秋风冷。今夜故人来不来，教人立尽梧桐影。
晚寒散步涧上
韩淲（宋代）

支吾老态懒成言，勃窣蹒跚试出门。脚底路回篱外屋，眼前梅发涧边村。

雪霜欲下天回互，烟雾不收山吐吞。归到寒窗卷书坐，地炉深火过黄昏。
忆旧游 九日小西湖感旧
何振岱（清代）

望天低野悄，一半寒林，红入新霜。伫立生秋思，只淡烟未夕，水霜先凉。

山楼下临蔬圃，蝶影落西墙。有野客乘高，山翁挈秋，来趁重阳。

茫茫。远凝目，写澹霭无边，雁路秋长。旧日偕游处，问草仍故绿，菊为谁黄。

此日虹桥闲步，众里独回肠。看杨柳含愁，灯光催客归棹忙。
春早得雨
陆游（宋代）

春早得甘澍，村邻喜欲狂。
天公终老手，处处出新秧。
次韵洁堂别岁
马廷鸾（宋代）

月底南枝插屋椽，无人共赏只凋年。
我惭王氏青毡旧，君效坡翁白鹤迁。
小隐未荒存菊径，独清难涴出山泉。
归时好待春江涨，稳泛轻舟一叶莲。
咏史上·董仲舒三首
陈普（宋代）

好古刘安岂逆俦，左吴枚赫满诸侯。
仲舒到处皆狼虎，妥帖驯良独到头。
梅口遣兴
苏泂（宋代）

屏迹甘衡陋，驰书捷置邮。
击匏成潦倒，行李当嬉游。
偶往无前约，明知不自由。
米盐嗔妇问，书剑惜儿留。
颇涉湖堤远，旋惊野店稠。
小梅溪侧寺，疏柳驿边楼。
放烧催青入，瞻山揭翠流。
鸡笼从势卓，狮卧得形修。
花面施家说，碑颜蠡庙修。
池冰鱼附藻，县早肉垂钩。
短景中俄昃，孤烟散复收。
数凫将子出，一雁落声幽。
古怪藤妨瓦，湾碕石碍輈。
度危还借步，揭浅更呼舟。
栗大封悬屋，萁香炒贮瓯。
气豪纷敺击，博负几喧啾。
月与星偕隐，云将雪共谋。
拾岩乾窸窣，汲涧冷飕飀。
少饭粞为食，无衣纸作裘。
楮艰钱愈瘦，吏墨政仍偷。
桥幻僧伽佛，桁传岭海囚。
舞傩群画鬼，唱牧和村讴。
钉坐初尝{左虫右截}，比邻递解牛。
门符矜鸷诡，馆泊佐倡优。
麦种稀稀糁，机罗轧轧抽。
谢媒茶褐袄，迎妇柿红球。
酒味轻疑水，泥途滑过油。
骑都应赴禄，舆哭定包忧。
稍稍更墟市，迢迢隔坂丘。
土风随变易，人语欠温柔。
倚伏时皆有，文章理亦犹。
本原天意觉，去就物情求。
叔世谁青眼，当年早白头。
生涯潘令拙，旅次庾郎愁。
诗好霜侵鬓，谈高雪在喉。
极思闲似垛，只合懒于鸠。
命岂奔波注，官知老病休。
漫云予有罪，寡信彼堪羞。
久矣鸥盟杜，居然蝶梦周。
诘朝才婺女，曷日到衢州。
山行
张镃（宋代）

鸟飞不过人行处，山好直连天尽头。
下马忽逢难画景，市声栏槛亦销忧。
蒋扶沟公诗
徐渭（明代）

伯氏颇好道，终岁事修服。道上逢异人，髭须洒林竹。

修礼重致问，德音美如玉。扣之转微茫，焦螟游广漠。

冀得长奉侍，双飞向王屋。人命安可期，天犹互寒燠。

念别正徂暑，墓草巳更绿。瀼瀼日中霜，亭亭风际木。

逢师苦不早，炼摄总成哭。
纸被歌训行童
释印肃（宋代）

一片白云挂在身，披时不许染红尘。
轻罗细想应难比，重锦寻思未可亲。
岂非颜色白如玉，成现都卢只一幅。
红窗妖艳见低头，六贼三尸尽降伏。
日充衣，夜得盖，
不长不短也不大。世人问我何处寻，
蔡伦弟子将来卖。买得将来披，
不许邪魔罔两知。解向市廛遮云雨，
要与闲人隔是非。纵颠狂，
任落魄，披入村中人恶恶。
直饶紫绶与金章，我也未肯轻轻博。
游南冈及下陂山水
吴与弼（明代）

朝出萝溪阪，夕返莲塘曲。烟树眺参差，冈峦媚重复。

道泰物本小，虑澹意自足。山人留酌斟，旧侣论心腹。

归来美清夜，云和畅寒玉。
春景 阊阖开黄道
刘辰翁（宋代）

阊阖祥光起，班行好语催。青郊随候应，黄道似初开。

梦绕天门去，风从震地回。东西行白日，南北验清台。

晓殿分龙角，春城转斗魁。中天符四七，人物万方来。
寄立斋二首 其一
戴良齐（宋代）

玄云太山阿，倏忽起天际。悠哉复何心，适与飘风会。

云间翔虬螭，蜿蟺炫五彩。万生方颙颙，岂但千里内。

吾乡作者几，俯仰既千载。愿言慰斯人，名实施四海。
惧醉（答卢子蒙）
元稹（唐代）

闻道秋来怯夜寒，不辞泥水为杯盘。

殷勤惧醉有深意，愁到醒时灯火阑。
送王寺簿倅秩满回蕲 其三
韩淲（宋代）

淮山何处是蕲春，想见家林猿鹤新。合上烟霄输壮志，却分风月又闲身。

极知归去无多日，细数交游有几人。江左夷吾谁得似，急乘温诏起经纶。
寄李道士
贯休（唐代）

常见高人说，犹来不偶然。致身同槁木，话道出忘诠。

长啸仙钟外，眠楂海月边。倘修阴姹姹，一望寄余焉。
酬秦系山人戏赠
皎然（唐代）

正论禅寂忽狂歌，莫是尘心颠倒多。

白足行花曾不染，黄囊贮酒欲如何。
惜栯李花
白居易（唐代）

树小花鲜妍，香繁条软弱。高低二三尺，重叠千万萼。

朝艳蔼二二，夕凋纷漠漠。辞枝朱粉细，覆地红绡薄。

由来好颜色，常苦易销铄。不见莨荡花，狂风吹不落。
禅房十事·癢和子
释绍昙（宋代）

既就良工雕琢，何妨出手扶持。
抓著衲僧痒处，赏伊一枚荔枝。
和使君五郎西楼望远思归
王维（唐代）

高楼望所思，目极情未毕。枕上见千里，窗中窥万室。

悠悠长路人，暧暧远郊日。惆怅极浦外，迢递孤烟出。

能赋属上才，思归同下秩。故乡不可见，云水空如一。
戏赠石堵二师
沈辽（宋代）

青山古木隐禅扃，一炷清香数卷经。却笑担囊南北客，强寻言语学无生。